"पानिये दा मुल्ल" नां दे संग्रैह् च चलाक गिद्दड़ नां दी कत्थै च इक गिद्दड़ै दी चतराई दा सोह्गा वर्णन ऐ। इक बारी इक शेर , चित्तरा ते गिद्दड़ भुक्खे दे बैठे दे हे ते सोचै करदे हे जे शकार नेईं ता अज्जै आसेया कुतेया दुहारा गै मास थ्होई जा। उन्ने चिरै गी उसदी नजर इक ऊंटै पर पैई। गिद्दड़ उट्ठेआ ते ऊटै दे आग्गै-पिच्छैं चक्कर लान लगी पेआ। शेरै ते चित्तरै समझेआ जे गिद्दड़, ऊटै कन्ने दुहारै दी गल्ल पक्की करै करदा ऐ। किछ चिरै परैंत गिद्दड़ आनियै अपने साथियें गी आक्खन लगा-"ऊंट दुहारा मास देने आस्तै मन्नी ते गेआ ऐ पर दुहार तौले गै परताई देने आस्तै आखै दा ऐ। फी के हा उनें ऊटै गी मारी लेआ। गिद्दड़ ते चित्तरा ओदी ओजरी साफ करने आस्तै दरेया पर चली गे। उत्थें गिद्दड़ साफ करदा-करदा ओजरी खान लगी पेया तां चित्तरै उस्सी ठाकेआ गिद्दड़ नेईं मन्नेआ ते आक्खन लगा-तूं फिकर नेईं कर। जिसलै शेर पुच्छग तां मेरे पास्सै दिक्खेआ, औं आपू सांभी लैंग। जिसलै शेर ओजरी दा निक्का हारा फड़का दिक्खेआ तां ओह् जली मोआ। चित्तरा, गिद्दङै आले पास्सै दिक्खन लगी पेआ तां ओह् पोन-पट्ट गै बोल्लेया हून मेरे पास्सै के दिक्खनां, उसलै औं ठाकदा हा तुकी जे नेईं खा।"